b'\n_START_ARTICLE_\nSimca-Gordini T11\n_START_PARAGRAPH_\nSimca-Gordini T11 je dirkalnik, ki je bil uporabljen na dirkah za Veliko nagrado, Formulo 1 in Formulo 2 med sezonama 1946 in 1954, ve\xc4\x8dinoma s strani tovarni\xc5\xa1kega mo\xc5\xa1tva Equipe Gordini. Skupno so dirka\xc4\x8di z dirkalnikom T11 nastopili na 116-ih dirkah, na katerih so dosegli \xc5\xa1tirinajst zmag in \xc5\xa1e \xc5\xa1estnajst uvrstitev na stopni\xc4\x8dke, sedemdesetkrat pa so dirko kon\xc4\x8dali._NEWLINE_V sezoni 1946 je v tovarni\xc5\xa1kem mo\xc5\xa1tvu dirkal le Am\xc3\xa9d\xc3\xa9e Gordini, ki je natopil na devetih dirkah sezone, na katerih je dosegel kar pet zmag, na dirkah Coupe de l\xc2\xb4Entraide Francaise, Velika nagrada Marseilla, Coupe de la Ville de St.Etienne, Velika nagrada Burgundije in Coupe de Nantes. V sezoni 1947 je, \xc5\xa1e vedno v tovarni\xc5\xa1kem mo\xc5\xa1tvu, z dirkalnikom nastopalo veliko \xc5\xa1tevilo dirka\xc4\x8dev, vse tri zmage v sezoni pa je dosegel princ Bira na dirkah Coupe des Petites Cylindr\xc3\xa9es, Manx Cup in Prix de L\xc3\xa9man._NEWLINE_Tudi v sezoni 1948 so bile z dirkalnikom dose\xc5\xbeene tri zmage, dosegla pa sta jih Maurice Trintignant na dirkah Velika nagrada Roussillona in Coupe d\xc2\xb4Argent ter Raymond Sommer na dirki Grand Prix des Nations. V sezoni 1949 sta zmagala Aldo Gordini na dirki Coupe d\xc2\xb4Argent in Maurice Trintignant na dirki za Veliko nagrado Rempartsa, zadnjo zmago pa je v sezoni 1951 dosegel Johnny Claes na dirki za Veliko nagrado Frontieresa. V tej sezoni je tudi Aldo Gordini nastopil na prvenstveni dirki Formule 1 za Veliko nagrado Francije, kjer je odstopil. Zadnjo uvrstitev na stopni\xc4\x8dke z dirkalnikom T11 je dosegel Jean Behra na neprvensteni dirki Formule 1 v sezoni 1952 Grand Prix de Pau, zadnji\xc4\x8d pa je bil uporabljen na neprvenstveni dirki v sezoni 1954 za Veliko nagrado Cadoursa, ko je Marcel Balsa odstopil.'